มันนี่ทูเดย์
ไทยพาณิชย์ประกันชีวิตรั้งอันดับ 1 กลุ่มประกัน
7 มิ.ย. 2556

ไทยพาณิชย์ประกันชีวิตรั้งอันดับ 1 กลุ่มประกัน 
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต หรือ SCBLIFE เปิดเผยว่า บริษัทได้รับการจัดอันดับอยู่ในกลุ่ม 300 Best Public Companies of The Year 2013 ซึ่งจัดโดยวารสารการเงินการธนาคาร ทั้งนี้บริษัทได้รั้งอันดับ 1 ในกลุ่มธุรกิจประกันชีวิตและประกันภัย อันดับ 4 ในกลุ่มธุรกิจการเงิน จากปีที่แล้วอยู่ที่อันดับ 8 และในภาพรวมของกลุ่มบริษัทจดทะเบียนในตลาดหลักทรัพย์ฯ ปีนี้ ขยับขึ้นเป็นอันดับที่ 24 จากที่ได้อันดับที่ 35 ในปีที่แล้ว ซึ่งแสดงให้เห็นถึงศักยภาพและความสามารถในการสร้างการเติบโตที่แข็งแกร่ง 
กรุงไทยต่อยอดธุรกิจเอสเอ็มอี
นายประสิทธิ์ วสุภัทร รองกรรมการผู้จัดการใหญ่ สายงานธุรกิจขนาดกลาง ธนาคารกรุงไทย เปิดเผยว่า ธนาคารร่วมกับบริษัทในเครือ นำผลิตภัณฑ์และบริการทางการเงิน ไปจัดโปรโมชันพิเศษในงานมหกรรมชี้ช่องรวย 2013 ระหว่างวันที่ 6-9 มิ.ย.ที่ MCC Hall ห้างสรรพสินค้าเดอะมอลล์ บางกะปิ โดยมุ่งเน้นให้สินเชื่อที่ครบวงจรกับผู้ประกอบการ SME และลูกค้ารายย่อย เช่น สินเชื่อ KTB SME Startup สำหรับเอสเอ็มอีที่ดำเนินกิจการไม่ถึง 3 ปี ให้วงเงินสูงสุด 2 ล้านบาท สินเชื่อเพิ่มผลผลิต SME ให้กู้เต็ม 100% ระยะเวลากู้ 7 ปี ปลอดเงินต้น 1 ปี เป็นต้น
ธนชาตจัดประกวดอนุรักษ์ไทย
ธนาคารธนชาตจัดงาน “ธนชาต ริเริ่ม...เติมเต็ม เอกลักษณ์ไทย” ครั้งที่ 42 เพื่อเปิดโอกาสให้สถาบันการศึกษาส่งตัวแทนเข้าร่วมการแข่งขันชิงรางวัลถ้วยพระราชทานสมเด็จพระเทพรัตนราชสุดาฯ สยามบรมราชกุมารี และทุนการศึกษา ภายใต้กิจกรรม “การแข่งขันอ่านฟังเสียง” และ “การประกวดมารยาทไทย” โดยเปิดรับสมัคร 5 ระดับชั้น ตั้งแต่ประถมศึกษาปีที่ 1 ถึงระดับอุดมศึกษา และจัดแข่งขันรอบคัดเลือกทั้ง 4 ภาค สถาบันที่สนใจติดตามรายละเอียดได้ที่ www.thanachartcsr.com